Небиднина/ Втора молитва на моето тело
Ова тело што лежи како мост меѓу два брега,
ова тело што живее од мугрите на твоите желби,
ќе биде и утре какво што е сега,
само со два белега повеќе од две лути стрелби,
ова тело што лежи како мост меѓу два брега.

Ова тело што лежи како мост и трпеливо одамна чека
да помине веселник некој и да го пробуди пак...
Протечи под ова тело како скротена река
да заечи силно од нежност со секој извиен лак
ова тело што лежи како мост и трпеливо одамна чека.

Ова тело што лежи како мост некој бран да го плени
за да го улови во него својот заборавен лик
ќе стане со сите будења и мени
на нестварни желби стварен светилник,
ова тело што лежи како мост некој бран да го плени.

Видете исто така 
 Небиднина